《初离京邑留别诸同志四首 其二》
明代·郑善夫

浮萍恋故波，离鸟思故林。故林既得期，俦侣无遗音。

与子共朝夕，奚堪更商参。山河日以邈，霜霰日以深。

鸿麟无时至，安能诉幽襟。晤好谅有时，迅节忽载阴。

愿言敦明德，白首慰离心。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。